รัฐมนตรีว่าการกระทรวงดิจิทัลฯ ตั้งเป้าพัฒนาเศรษฐกิจดิจิทัล พร้อมส่งเสริม 5G ทั้งภาครัฐและเอกชน มุ่งเน้นให้เกิดการลงทุนทั้งในและต่างประเทศ
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม เปิดเผยว่าเป้าหมายในการพัฒนาเศรษฐกิจดิจิทัล ได้ตั้งเป้าก่อนปี 2570 ประเทศไทยต้องมีดิจิทัล GDP ร้อยละ 30 ซึ่งได้วางโครงสร้างพื้นฐานไว้เพื่อรองรับการเติบโตในอนาคต โดยการสร้างสภาพแวดล้อมให้เหมาะกับการทำธุรกิจดิจิทัล การส่งเสริมธุรกิจสตาร์ทอัพ มุ่งเน้นพัฒนาอุตสาหกรรมดิจิทัล และพัฒนาโครงสร้างพื้นฐานดิจิทัลในเมืองต่าง ๆ หรือสมาร์ทซิตี้ สำหรับการพัฒนาเศรษฐกิจดิจิทัลจำเป็นต้องมีระบบอินเทอร์เน็ตที่แข็งแรง ซึ่งประเทศไทยมีความเร็วเฉลี่ยอินเทอร์เน็ตบ้านแรงอันดับ 2 ของโลก และอินเทอร์เน็ตมือถืออันดับที่ 21 ของโลก ซึ่งคนไทยมีการใช้อินเทอร์เน็ตหลากหลายรูปแบบ ทั้งการทำธุรกรรมทางการเงิน การเล่นเกมส์ การซื้อสินค้า e-Commerce การใช้งานค้นหาหรือสั่งด้วยระบบเสียง และการสั่งอาหารบริการแบบ delivery พฤติกรรมเหล่านี้ถือเป็นข้อได้เปรียบ และสร้างพฤติกรรมที่คุ้นชินต่อการใช้ระบบอินเทอร์เน็ต นอกจากนี้ รัฐบาลได้กระจายความเจริญผ่านโครงการเน็ตประชารัฐ เพื่อให้หมู่บ้านพื้นที่ห่างไกลเข้าถึงการใช้อินเทอร์เน็ตได้มากยิ่งขึ้น อีกทั้ง มีการติดตั้งสายเคเบิลใต้น้ำ เพื่อให้ไทยกลายเป็นศูนย์กลางด้านดิจิทัลในภูมิภาคเอเชีย และเอเชียตะวันออกเฉียงใต้ และเพื่อให้เกิดการติดต่อสื่อสารที่เร็ว มีการนำเทคโนโลยี 5G มาใช้ในการส่งเสริมเศรษฐกิจดิจิทัลทั้ง โครงการพบหมอออนไลน์ และการทำการเกษตรแบบดิจิทัล ที่จังหวัดเชียงราย รัฐบาลได้ผลักดันการลงทุนเศรษฐกิจแบบดิจิทัลโดยสร้างหมู่บ้านดิจิทัลซึ่งมีพื้นที่กว่า 600 ไร่ ให้ผู้ประกอบการที่สนใจเข้ามาลงทุนและดึงดูดนักลงทุนต่างประเทศเข้ามาในไทยรัฐมนตรีว่าการกระทรวงดิจิทัลเพื่อเศรษฐกิจและสังคม กล่าวเพิ่มเติมว่า รัฐบาลผลักดันให้เกิดรัฐบาลดิจิทัล โดยมีการจัดทำข้อมูลในระบบคลาวด์เพื่อสะดวกต่อการนำมาใช้วิเคราะห์ และวางแผนให้กับประชาชน พร้อมทั้งเน้นย้ำถึงการใช้ดิจิทัลอย่างชาญฉลาดและปลอดภัย เพื่อป้องกันการเกิดอาชญากรรมทางดิจิทัล ซึ่งเป็นหน้าที่ของรัฐบาลในการสร้างกฎหมายคุ้มครอง และเพิ่มอำนาจภาครัฐ เพื่อให้ไทยมีระบบเศรษฐกิจดิจิทัลที่เข้มแข็งยกระดับคุณภาพชีวิตของประชาชน พร้อมเชิญชวนหากพบเจอการกระทำผิดทางดิจิทัลสามารถติดต่อสายด่วน 1212 ศูนย์ช่วยเหลือและจัดการปัญหาออนไลน์ กระทรวงดิจิทัลเพื่อเศรษฐกิจและสังคม